khistorydata/jeongjo-sjw-relations huggingface dataset:
정조 16년 · 강
飭朔膳物膳進上時廚院下屬侵漁之弊
정조 16년 · 목
刑曹啓言內醫院司饔院討索諸道之弊依下敎嚴飭仍以兩院及他司下隸掖庭所屬新增討案之弊嚴査回移之意行會諸道又以此多般査問於兩院所屬則皆以爲人情名色一遵定例册子別無新出者而內醫院則柹子柚子進上時嶺湖兩道有酒債若干錢及烟草笠帽等物而進上創始之初已有之云司饔院則湖南關東兩道有水剌間所屬處酒債若干錢而俱是流來久遠之事實非新出之例云而不可以其言取信待諸道回移憑考詳覈更爲稟處敎以流來之物豈爲減削乎此則竝置之近聞朔膳物膳進上時廚院下屬侵漁之弊褻慢之事可謂有辱朝廷雖不一一索諭後復有若此之弊則當該不能檢飭之郞廳令該府決杖禁錮五年斷不可已該堂亦難免重勘以此嚴飭
정조 16년 · 강
命副司果宋俊載韓致應拿問査奏
정조 16년 · 목
吏曹啓言宗廟冬享大祭大祝以副司果宋俊載韓致應塡差矣俱以在京人稱在外不受名帖不得已副司果尹悌東兵曹正郞洪大協更爲塡差而事體所在誠極未安何以爲之敎以令該府拿問嚴査以奏
정조 16년 · 강
命武臣朔試射時連三次未滿四中人李源亨等汰去能麼兒講抽栍時連三陣俱不人金益淳等罰直本司陣上篇突誦後替直
정조 16년 · 목
兵曹啓言今九月各廳堂下武臣朔試射時武兼李源亨訓鍊參軍安興贊等連三次未滿四中都總經歷李昇普無分竝依定式汰去又啓言春等能麼兒講時連四次不通人依下敎今日抽栍試以己誦之陣則訓鍊副正金益淳主簿金宗珣連三陣俱不請令該府拿問處之敎以何必拿處乎罰直本司陣上篇突誦後更試草記替直
정조 16년 · 강
命以來十一月初八日親行景慕宮冬享大祭
정조 16년 · 목
兵曹判書洪檍曰洪州營將洪龍運爪限已過而有下敎前勿出代之敎故敢達矣予曰以逃躱賊之未捕有限捕納仍置之命而今則雖讓功於他營捕則捕矣出代可也檍曰能麼兒兼郞廳若仍罷則無薦出身無所歸屬似難便方有見窠何以爲之乎敎以依前差出仍謂檍曰卿之本兵治蹟姑未知之而近聞武臣朔試射卿行於慕華館云此獨趙曮爲兵判時爲之耳篤老飭力不懈於奉公殊用嘉尙又謂御將趙心泰曰水原道路掃雪之役不無民弊如再昨微雪亦皆掃除云過矣至於鄕校前路以幸行時或歷謁故每雪必掃云尤過矣此後則雖大路除非大雪勿令掃除以貽民弊事分付三邑地方官心泰曰嶺上新治之路行人多不由故膚土未固若不掃雪明春解凍時實有泥濘之慮故地方官亦以爲憂矣
정조 16년 · 강
命宣川府防營屬別武士及山城入守軍一千八百十八名中特減五百以本邑留庫穀限三千三百石加分取耗貿銀充代仍飭留儲銀虧欠之弊
정조 16년 · 목
右議政金履素啓言宣川府使李義弼上疏以爲防營屬別武士一千五百十八及山城入守軍三百合一千八百十八名每名所收身錢爲三千六百三十六兩此爲防營將士友放及諸般公下而其所贏餘卽貿銀留儲者也每年應下爲一千五百五十七兩餘錢二千七十九兩貿銀六百九十三兩零逐年添留爲二萬五千六十八兩零而除貸去條時留爲一萬四千六百三十一兩零每年若無別下貸去而幷爲封置則從前所留必不當止此就此一千八百十八名中量減五百則錢數所縮不過一千逐年應下外所貿之銀乃爲三百五十九兩零其所添留比前雖減邊儲不至闕乏所減之額充見縮之戶則軍民庶可小蘇欲捄斯弊無過於減額若以歲添邊儲減數爲難則毋論本邑隣邑留庫條中限三千三百名加分取耗逐年貿留則無縮銀之歎有減軍之喜爲辭而批旨有稟處之命矣不可無別般矯捄之道減額一款依疏請許施似合事宜而邊上儲蓄之因此欠縮誠爲可悶必須充代然後庶可爲民國俱便之政該邑留庫中亦依所請數爻加分取耗逐年貿銀而該邑穀簿或値不敷之時則隣近有裕邑道臣從便區劃俾無虧欠之弊銀子換貿等節亦令道臣句管幷爲成節目擧行而前頭備郞摘奸之行一體摘奸其虛實若有疏虞之弊則營邑固當隨現重勘請以此預爲嚴飭從之
정조 16년 · 강
命釜山戰船政造時以右沿風落松取用
정조 16년 · 목
右議政金履素啓言前慶尙水使李光燮狀啓以爲釜山鎭一戰船今已限滿而本板松板與駕龍荷板之屬盡爲朽傷難以駕海不可不趁今改造依事目改造林木右道封山依例許䂨事令廟堂稟旨分付云矣請依狀請許施而今年嶺沿旣多風落松就此中酌量取用恐似無妨矣敎曰曾經嶺伯人各陳所見兵曹判書洪檍曰臣待罪嶺藩時巡過松田多見風落松而或有連抱可合於船材酌略取用似好矣行副司直金尙集曰風落松之自枯山中不免以有用爲無用誠甚可惜船材取用恐似得當矣履素曰曾經道臣之意皆如此以風落松取用之意請分付道帥臣從之
정조 16년 · 강
敍堂上堂下待從罷削人
정조 16년 · 목
右議政金履素啓言方當冬至差祭之時待從堂上堂下多在罷散祭官排比苟簡云卿宰以下罷散人員請幷敍用從之敎曰不敍削職人員一體敍用○前留守柳戇前提調申應顯前大司諫黃昇源前獻官黃仁點前承旨李得濟前都承旨沈煥之前判書鄭昌順前府使申大升前正言郭龍濟前修撰崔獻重前掌令李泰賢前持平鄭魯榮前大司諫權以綱前執義李東稷前修撰李義駿前掌令金禧變前獻納韓光植申大尹前正言洪秉益前校理李遇濟前副校理李錫夏前大司諫尹行元前修撰鄭致淳前校理高宅謙前大司諫尹㬦前司諫鄭澤孚前承旨金翊休前參議李師濂前副修撰尹光普前承旨李思祚前副修撰宋民載前參議李喆模前承旨尹履相前執禮尹羽烈前掌令柳頤玄前正言張至顯前承旨李書九前持平金羲淳竝敍用
정조 16년 · 목
吏曹以侍從罷削人書入時前承旨李益運當爲一體書入而未及照檢以致見漏不察之失不勝惶恐益運追後書入啓敎以卿等推考
정조 16년 · 강
罷左捕將趙圭鎭職命右捕將趙心泰兼察左捕廳仍飭文武官道遇應行之節一如通編之儀
정조 16년 · 목
右議政金履素啓言朝廷之所以維持者卽體統也雖在微末庶僚固不敢墮壞況居文武宰列者尤當互爲相敬而卽聞畿伯徐鼎修日前公退之路逢着捕將趙圭鎭而圭鎭不爲回馬讓路畿隸知家其帶率而畿伯旋令止之矣圭鎭以此發怒卽發數三捕卒驅去畿隸移時還送云毋論資級之如何亞將捕將之於曾經吏參備堂回馬讓路自是應行之體例則當初圭鎭之不爲回馬讓路已爲大損體例而畿隸之循例知家也畿伯旋卽止之則有何可怒之事而乃有此發捕卒驅去畿隸之擧乎況捕卒卽捕盜之卒也以捕盜之卒驅去卿宰之下隸萬萬驚駭不可但以駭妄言體統所在有難仍置請捕盜大將趙圭鎭罷職從之知經筵徐有隣啓言京外官道遇應行之節詳載於大典通編京外官相見條而有曰同等者馬上相揖堂上官則雖隔等下馬相揖云云故卿宰之具官服者路遇大臣未及回避則卿宰進前恭揖大臣立踏掌答揖承旨三司之隨命牌赴公者亦用此例矣毋論文武時帶將任而若逢隔等人以命召在身不得下馬則隱避可也不得隱避則下馬相揖如通編之儀品數相等人亦倣此爲之則可無辟除相較之弊以此申明遵行之意請出擧條申飭從之
정조 16년 · 강
命嶺南所在備局句管軍作別會等米二萬石劃給戶曹報償惠廳貸去之米
정조 16년 · 목
宣惠廳堂上徐有隣啓言本廳米之自戶曹貸去殆無限節以至主客俱困之境故前堂上鄭民始以每自戶曹貸去時請得備局及本曹句管穀物計石報償之意筵稟定式連爲遵行矣邇來三數年間戶曹貸去將至四萬餘石之多而請穀報償之法闕而不行事甚未安顧今嶺南收租比前大縮儲置用下無以分排四萬餘石中二萬石先以嶺南所在備局句管軍作別會等米稱此數劃給戶曹使之還報惠米其餘二萬餘石則從後商議報償取用之意有所往復停當於戶判而事關穀簿請下詢大臣處之問大臣右相金履素曰戶惠廳事勢俱不可不念而又有前惠堂筵稟定式依惠堂所奏許施似合事宜矣從之
정조 16년 · 강
命嶺儒安寵令道伯照律狀聞
정조 16년 · 목
刑曹判書沈頤之啓言頃因承旨金翰東陳疏有關問該道之命矣臣奉承傳敎關問該道卽見慶尙監司鄭大容回移則其事實與翰東之疏太相及道臣推考一款何以爲之乎敎曰然則今姑置之不炊之堗烟豈自起嶺儒輩雖欲挾私若無執言之端豈有拈出皮肉不干之安寵一人惹鬧至此乎無論本事之干涉與否其不能混歸一套而來也偕來去也偕去之狀明若觀火且況本事所重何如則道伯事未免逐鹿不見泰山寵則終始無恙過矣先以不能別白立跡被人容說之罪令道伯嚴加照律狀聞如是而嶺儒中猶以爲不愜更或發一口氣者勿問曲直施以刑配之律痛禁爭端
정조 16년 · 강
命司圃署儲留錢送置惠廳筵稟或草記後方爲取用著爲式
정조 16년 · 목
右參贊徐有防啓言臣於年前待罪司圃提調時聖念特軫本署之凋弊貢人之難支至減御供元定之日子而俾作矯捄之方自是之後在前每年不足之若米若錢之假令爲五百兩者今則有餘儲留亦爲此數本署快得穌醒貢人率皆完實而臣於伊時以其儲留之數別作封不動以待需用載之文蹟而聞昨今兩年所餘已爲千數矣時提調沈豐之以爲歲月稍久堂郞交替之後或托以買田或托以給債必有畢境消瀜之弊此後儲留之數送置惠廳筵稟或草記蒙允後方爲取用爲宜云而以臣曾是承命釐弊之人有所往復矣臣之淺見亦無異同苟如是定式則重公貨嚴典守之道無出於此敢此仰達矣從之
정조 16년 · 강
命樂院樂工雇立窠以其支屬擇定僉正權尙熺主簿鄭厚東他司相換仍飭本院及太常下屬勿以方外人差定著爲式
정조 16년 · 목
掌樂提調徐有防啓言臣於樂院事有所仰達者矣本院樂工之自外方上來者渠不能應役則渠廳中耳目及典樂輩擇其支屬中有才藝有來歷者雇立代行自是流來之規而挽近以來名在待年者則勿論才藝之能否來歷之虛實或不無自官差出之擧間多因此爲弊之端故臣於年前作一定式若其有窠則必令懸三保塡充而或不實未成之才則竝罪三保之意嚴明遵行矣旋又廢閣弊復如前今雖使之修復故例日月稍久之後安知無作輟之端乎此後則樂工輩雇立之窠以其支屬擇立而懸三保罪三保等節更不得闊狹之意請出擧條定式從之有防曰冬至大享不遠習樂等節尤當着意擧行而本院僉正權尙熺受由在外主簿鄭厚東適有實病無以檢飭請益令該曹相換從之敎曰樂院之屬如太常成均除非渠輩支屬無或以方外人差定卽不易之法典則日前聞太常下屬多雜方外之類今日又聞樂院亦然若此不已成均館下屬亦將雜以方外乎且況先朝飭敎何如則焉敢若此乎屬之昧爽以前姑不一一覈出自今申明奮例嚴立科條或有冒越法式者當該堂上施以制書有違之律不爲執難之郞官亦爲拿問處之追入堂上之不能釐正者亦當與冒越者同罪以此別加嚴飭揭板太常樂院
정조 16년 · 강
命徽陵丁字閣神門修改處待明春道臣奉察後更爲稟處
정조 16년 · 목
禮曹判書閔鍾顯啓言卽接徽陵官員所報則以丁字閣椽間隔板及神門左右兩柱腐傷處當爲修改而見今冬節勢難動役請姑待明春道臣奉審時形止狀聞後更爲稟處從之
정조 16년 · 강
命行副司直李秉模還差備堂仍察有司之任
정조 16년 · 강
重推訓將徐有大御將趙心泰命從事官李相璜金達淳幷記過
정조 16년 · 목
相璜達淳不爲行公而有大心泰不能檢飭且令代色捧上故有是命
정조 16년 · 강
以李翼晉爲承旨前望也
정조 16년 · 강
命社稷署令尹玄錫改差待病差復職收用
정조 16년 · 목
吏曹以玄錫實病今姑改差啓允之敎曰重臣每思之尹玄錫待病差從近卽爲復職收用
정조 16년 · 강
命違牌臺臣竝禁推傳旨捧入
정조 16년 · 목
政院以大司憲李義行違牌捧入推考傳旨執義尹行履掌令曹命業持平李奭濟李運行司諫申禹相獻納金孝眞正言姜文會洪秉臣竝違牌捧入罷職傳旨敎以無端違牌禁推傳旨捧入今日政差出
정조 16년 · 강
召見藥院提調徐有隣于誠正閣仍命社稷令李元采他司相換
정조 16년 · 목
社稷提調徐有隣啓言本署番次極其苟艱年老之人有難强令察任新除授令李元采他司相換事請分付該曹從之
정조 16년 · 강
命園所動駕時治道三邑出給會減米作契便否令廟堂指一草記
정조 16년 · 목
右參贊徐有防啓言每當園所動駕時三邑治道雖有依例上下者而以其貽弊於田夫官隸屢勤聖念又有此下詢之擧矣臣之區區淺見則一依橋梁柴草契例三邑治道時會減之米參互磨鍊出給於果川沙川水原等沿路民人等處各設一契使之專掌治道之役則在朝家爲釐弊之方在渠輩爲資生之道御將今適入侍使之往復營邑採探物情從其願否卽速擧行恐合事宜矣敎曰卿退與畿伯及三邑倅相議仍令廟堂指一草記以除三邑田夫呵凍雪上之弊
정조 16년 · 강
罷前兵使李章漢職
정조 16년 · 목
承旨金孝建啓言近日文武間體例漸至蕩然聞日前前兵使李章漢逢着前參判朴祐源於路次不爲下馬直爲衝過云雖文臣堂上旣是隔等則猶不當如此況武臣堂上之於曾經亞銓乎體統所在宜有重勘之道矣敎曰比之趙圭鎭尤爲駭然罷職
정조 16년 · 강
以金達淳爲校理前望也
정조 16년 · 강
遞忠淸水使金得遇仍命另擇差代趁卽下送安眠島風落松發賣着意擧行
정조 16년 · 목
備局啓言忠淸水營所管安眠島風落松係是有用之物則不必朽棄依嶺湖南例特許發賣而該水使金明遇瓜期已迫有難委任責成新水使請令該曹另擇差代趁卽下送以爲着意擧行之地允之
정조 16년 · 강
命關東舊還以最近辛亥條收捧海西則稍實之次邑勿拘石數隨力收捧以實數及未捧石數別單報來仍飭道伯察吏緣爲奸之弊雖稍實之次邑殘獨戶則勿徵
정조 16년 · 목
備局啓言今年諸道舊還擧皆停退北關則因道臣所請限三萬石定數收捧至於海西關東尙未分排事當竝依向來特敎以最近年條分排而關東則辛亥條爲一千五百餘石以此收捧海西則辛亥條爲八千餘石盡此數收捧恐無其路且本道各年舊還都數不滿萬石請限一千石收捧允之敎曰海西則稍實邑之次邑勿拘石數各各隨力收捧以其實數別爲報來與未捧石數使卽別單狀聞而萬一官不致察吏緣爲奸入於繡衣之行道伯以下難免重勘以此嚴飭雖稍實之次邑殘獨戶勿徵事分付如是申申之後道伯若不拔例操節反有爲弊於小民先從道伯另施懲一之典竝以此意嚴飭
정조 16년 · 강
有政吏曹判書李坤參判李在學參議尹行任兵曹判書洪檍進
정조 16년 · 목
以奇彥鼎爲大司憲宋民載爲執義李周顯爲司諫金達淳爲掌令張至顯李基恒爲持平高宅謙爲獻納韓用鐸洪克浩爲正言鄭致淳爲應敎沈興永爲校理李東稷爲副校理金義淳爲修撰徐有鍊爲副修撰沈煥之爲兵曹參判李冕膺爲禮曹參議冕膺鄭大容新通也徐有隣爲藝文提學吳毅常爲忠淸水使
정조 16년 · 강
命分揀時囚閔光暹禁錮此後過年限守令用此例定式
정조 16년 · 목
禁府以光暹告身盡行追奪又五年禁錮德山縣汲川驛徒三年定配啓敎曰聞其爲弊非渠所犯且凡禁錮云者欲令知罪使之改圖之謂也今若於渠三年徒配五等奪告身除却五年半而加以禁錮五年則將至十年半如渠過年限者八十前何以着帽乎八十亦豈易乎旣非限已身之律則宜有闊狹禁錮分揀此後過年限守令用此例定式施行而照律文書以此判付措語此乃法欲信而兼寓絜矩之政也以此知悉
정조 16년 · 강
忠淸監司李亨元以道內漂頹戶還穀身布停減數爻馳啓
정조 16년 · 목
狀啓以爲謹依前下屢度聖敎漂頹民中大中小殘獨戶一一區別還上身布停退蕩減之意嚴飭列邑俾各十分詳査毋敢一毫混雜各邑所報陸續齊到停減數爻一一開錄于後○公州漂頹民舍大中十二戶停退新還米十二石五斗租二石一斗太五石五斗麰二石十三斗小殘獨三百八戶蕩減新還米四百八十六石四斗租四十三石十斗四升三合太一百三十四石二升五麰合八十三石六斗舊還米一石十一斗一升五合租四斗四升七合一夕七夕太十一斗三合八利身役木四十疋淸州漂頹民舍小殘獨一百二十一戶蕩減新還米二十八石二斗三升租二百五十四石一斗五升二合九夕太十八石五斗三升豆二石十二斗三升五合麰九十石九升舊還米三石六斗一合一九夕租二十三石六斗九升六合一夕太一石九斗六升六合豆五斗四升八合一夕身役木十疋米一石三斗忠州漂頹民舍大中二十二戶停退新還米一石三斗租七十七石七斗六升太一石三斗四升豆八斗木麥二石十三斗身役木十尺錢一兩五錢米四斗小殘獨一百三十戶蕩減新還米二石十三斗租二百十九石十一斗一升太二石一斗六升豆一石三斗木麥五石一斗麰七十六石八斗三合舊還米二斗四升六合租十三石十一斗一升一合太三斗三升六合六合豆三升木麥二斗九升四合身役木三疋十尺錢七兩五錢洪州漂頹民舍小殘十七戶蕩減新還米十二石十三斗租十二石十斗太二石二斗五升木麥五斗舊還米二石租一石十一斗太六斗身役錢二兩淸風漂頹民舍小殘獨二十八戶蕩減新還田米五十七石九斗四升租二石十二斗太二十九石二斗八升豆二十六石十三斗一升䅯三斗木麥五石十二斗七升麰四十三石三斗四升眞麥十二斗一升舊還米二升九合三夕二利田米七斗七升二合三夕三利租三升六合六夕六利豆五斗五合太八斗九升八合三夕二利木麥七升三合三多二利身役木二十尺錢五兩林川漂頹民舍小殘十五戶蕩減新還米二石十斗七升租十一石九斗九升太一石十斗五升二合身役錢六兩天安漂頹民舍小殘獨十四戶壓死一名蕩減新還米二石十三斗六升租二十四石一斗太一石九升豆一斗八升木麥八斗七升麰六石五斗七升身役木二十尺錢一兩韓山漂頹民舍中一戶停退新還米四斗五升租二石三斗五升九合太五升三合麰一斗二升九合槐山漂頹民舍中一戶停退新還米二升二合租三石六斗七升太四斗八升九合木麥五斗五升麰一石十斗三升小殘獨二十四戶渰死四名蕩減新還米八斗八升租五十一石十一斗六夕太六二升五合石九斗八夕木麥四石十斗一升八合麰二十八石四斗六升舊還米二斗八升四合租十四斗八升三合太八斗六升六合舒川漂頹民舍小五戶蕩減新還米一石十三斗租四石三斗太一石三斗木麥二斗三升溫陽漂頹民舍小殘獨二十四戶蕩減新還米三石十四斗五升租十一石九斗太八斗麰九石十三斗五升舊還米一石十二斗三升租十一石六斗六升九合二夕丹陽漂頹民舍小殘獨二十四戶蕩減新還米十二斗七升九合四夕四利田米二石四斗二升二合租十四斗太四石十二斗二升六合豆二石四升粟四石十一斗木麥四石三斗䅯三石二斗沔川漂頹民舍小殘獨七戶蕩減新還米三石八斗租五石十四斗太十四斗木麥七斗沃川漂頹民舍大中九戶停退新還米二石六斗租十六石八斗太一石十一斗小殘獨一百二十戶渰死九名蕩減新還米十九石九斗五升租一百三十二石二斗太十六石六斗麰二石六斗三升舊還米四斗一升八合一夕九利租八斗三升八合二夕太七升二合七夕三利身役木二十疋九大興漂頹民舍小殘十戶蕩減新還米六石十斗一升租十八石五升太八斗二升五合舊還米六升四合五夕租六斗二升五合一夕文義漂頹民舍小殘獨八十六戶蕩減新還米七石十四斗五升租一百八十七石八斗太十石六斗五升眞麥二石三斗麰八十三石二斗五升身役木十一疋錢十六兩定山漂頹民舍小殘獨六十五戶蕩減新還米二十三石五斗九升三合租六十二石七斗八升六合太十一斗八升三合麰四十六石十二斗七升五合身役木一疋米一石一斗錢六兩永同漂頹民舍中二戶停退新還米七斗五升租十斗太十二斗八升小殘七十戶蕩減新還米六石五斗租十二石五斗五升太十二石十二斗二升舊還租三斗九合九夕七利身役木四疋錢十二兩淸安漂頹民舍小殘獨十八戶蕩減新還米二石十一斗五升租二十二石六斗太八斗麰十三石一斗舊還米三斗八升三合租九斗六升身役米十二斗尼城漂頹民舍小殘二十四戶蕩減新還米二石六斗租十八石十一斗太九斗舊還米一石九升八合五夕租六石十四斗三升四合九夕太二斗二升身役木一疋米十二斗錢四兩鎭川漂頹民舍小殘三十四戶蕩減新還米二十一石四斗租七十七石十斗太七石十一斗豆一石三斗二升麰十五石四斗三升五合舊還米十二斗七升九合一夕租五石十一斗一升九合九夕身役錢二兩保寧漂頹民舍小殘五戶蕩減新還米二石六斗租七石一斗四合太一石四斗舊還租七斗二升一合鴻山漂頹民舍小殘六戶蕩減新還米一石五斗六升四合租四石五斗五升太三斗六升舊還米三斗一升四合七夕租一石一斗六升三合一夕身役錢二兩禮山漂頹民舍小殘六戶蕩減新還米四石八斗石六斗租六太八斗連山漂頹民舍小殘十四戶壓死一名蕩減新還米七石六斗九升四合租二十七石五斗三升麰十一石六斗五升舊還租二石十三斗三升四合平澤漂頹民舍小殘獨三十戶蕩減新還米六石一斗二升租九十一石二斗太三石木麥十一斗舊還米五石十三斗六合五夕租七十四石八斗八升八合太一石三升六合豆三斗八升九合木麥一斗七升六合身役木一疋米一石四斗錢四兩牙山漂頹民舍中四戶停退新還米一石八斗一升租一石七斗身役木一疋米六斗小殘十四戶蕩減新還米二石九斗六升租五石九升麰四石一斗六升身役米六斗稷山漂頹民舍小殘獨五十二戶蕩減新還米十五石九斗八升五合租一百十四石十三斗二升八合九夕太三石十一斗七升六合木麥四石十三斗七升舊還米一石五斗三升八合二夕租十一石一斗四升四合七利太五斗六升八合石七夕木麥八升四合六夕身役木三疋米九斗木川漂頹民舍小殘十戶蕩減新還米三石十一斗租二十二石七斗五升二合八夕太六斗六升麰七斗五升德山漂頹民舍小殘七戶蕩減新還米十四斗三升租十四石十四斗六升太三斗三升舊還米五斗九合租一石四斗四升六合報恩漂頹民舍中一戶停退新還米三石八斗租四石八斗殘獨二戶蕩減新還米十四斗八升租二石十四斗舊還米三升五合租四升五合身役錢四兩六錢石城漂頹民舍小殘二十七戶蕩減新還米二十二石九斗四升二夕租三十石八升太二斗二升木麥六斗六升身役米一石九斗錢十兩海美漂頹民舍小殘六戶蕩減新還米二石六斗五升租九石一斗太六斗舊還米一斗七升一合租五斗二升三合太三升一合燕岐漂頹民舍大一戶停退新還米五斗租三石十二斗五升太五升小殘五戶蕩減新還米一石七斗租十五石十二斗五升太二斗五升懷仁漂頹民舍小殘十戶蕩減新還米一石十一斗七合䅯米九斗七升九合租五石十一斗九升二合太一石十三斗一升五合豆五升五合大麥一石三斗八升一合麰五石十四斗八升五合懷德漂頹民舍小殘獨七十六戶蕩減新還米二十二石租一百四十四石十一斗五升麰七十四石十二斗身役木八疋永春漂頹民舍大一戶停退新還田米二石一斗九升太一石十二斗五升䅯二石六斗三升粟四斗四升木麥九斗九升小殘十六戶蕩減新還田米十八石八斗八升太十三石六斗三升䅯九石五斗八升粟十三斗二升木麥一石十一斗四升舊還田米一石六斗八升三合四夕身役木一疋扶餘漂頹民舍小殘獨三十戶蕩減新還米四石十二斗六升租八十五石十四斗六升五合太一石十四斗七升麰五十七石五斗七升舊還米十一石五斗七升五合二夕租四十三石五斗九升三合二太石十一斗六升八合五夕身役米六斗錢二兩恩津漂頹民舍小殘獨一百四十戶蕩減新還米八十九石十一斗租九十八石一斗太三石五斗舊還米四石九斗三升七合租四石十四斗五升八合太四斗八升身役木二疋米二石十二斗錢二十四兩已上漂頹民舍大中五十四戶停退新還合穀一百五十九石十斗九升二合身役木一疋十尺米十斗錢一兩五錢小殘獨一千五百八十一戶渰壓死十五名蕩減新還合穀三千七百八十九石十二斗三合六夕四利舊還合穀二百五十二石六斗八升八合六夕九利身役木二同十五疋十尺米十石十四斗錢一百八兩一錢
정조 16년 · 강
御春塘臺射柳葉箭小的十巡獲四十九矢七十二分又射小小片革單巡獲五矢七分又射柳葉箭一巡獲五矢六分下古風于閣臣仍與諸臣聯句
정조 16년 · 목
粵我聖祖天縱聖武射法通神芟刈僭亂百戰而成大業長弓大羽尙在於豐沛舊宮凡我臣庶敬之若漢家之斬蛇劍焉猗歟盛哉自是聖繼神承重熙累洽文治之休明比隆三代而未嘗不以射藝爲重其炳烺於國史野乘者姑無論卽宮中之所傳誦予小子之所觀記射法之妙有非凡人所可仰測然則射者實我朝家法也予性喜射且念此亦仰述之一端少時射累獲四十餘矢而中輟者且十餘年時或觀射每數巡而止未嘗射長畵也是月十二日乙亥始爲長畵之射其日獲四十一矢五十分越五日十六獲三十矢三十九分越翌日十七獲三十二矢三十八分十八日獲四十一矢五十二分二十日獲四十一矢五十一分卽進箋諸臣陪射時也二十二日獲四十六矢五十八分二十六日獲四十七矢五十一分其日以筆一下古風於內閣謂曰此後四十九矢以前皆用此例二十八日又射獲四十一矢五十二分二十九日獲四十五矢五十七分又射小小片革單巡獲全矢又射小小片布單巡獲四矢古風如前日始長畵凡九日所獲或多或少而要之不能較舊業而過之是日射柳葉箭小的十巡先四巡連獲全矢第五巡又連獲至四矢凡射者之擬四十九矢者自第四巡以往四中則止而每存其一過第九巡另射一巡以當所存之數故予亦如其例餘矢留而不發巡旗偃而不竪第六巡如之第七巡亦如之八巡九巡皆如之旣射九巡另射一巡獲全矢以足之然後竝竪五旗第十巡連獲至四矢謂左右曰不可以盡也乃發射左第五矢乃中之通十巡四十九矢七十二分第一巡五中八分邊貫邊貫貫第二巡五中七分邊邊貫邊貫第三巡五中七分邊邊貫邊貫第四巡五中七分邊邊邊貫貫第五巡五中六分邊邊邊貫邊第六巡五中八分貫貫邊邊貫第七巡五中八分邊貫邊貫貫第八巡五中七分邊邊貫貫邊第九巡五中七分邊貫邊貫邊第十巡四中七分邊貫貫貫又射小小片革單巡獲五矢七分貫邊邊貫邊又射柳葉箭一巡獲五矢六分邊貫邊邊邊於是乎所獲之多始無以加焉而殆若有相之者然也乃下古風於閣臣吳載純徐有防李秉模朴祐源徐龍輔鄭東浚尹行任徐榮輔南公轍金祖淳各半熟馬帖一檢書官九員各管三玄一閣吏米一石錢十兩閣隸錢十兩閣童錢百葉書寫兼吏綸吏報吏各米一石畵員寫字官各錢十兩檢律狀紙一卷是日燈下謾題於古風紙曰射藝卽我家法也不敢不留意而十餘年來久抛長畵之射近日爲試臂力數次射長畵而以十巡四十餘中書下古風卿等進箋稱謝適戲謂之曰中至四十九矢始可請古風今日矢數準於設約玆以文房馬帖等種分與諸臣以示踐言之意而卿等旣進謝箋又當以古風答之兼欲勉之以正心立朝詩曰無德不報又曰時靡有爭王心載寧卽此義也仍與諸臣聯句
정조 16년 · 강
召見慶尙左水使姜膺煥于誠正閣
정조 16년 · 강
命禿城山城完役告由祭卜日設行監董中軍李漢興加資其餘施以賞加帖加之典御製碑文令左相蔡濟恭書進
정조 16년 · 목
水原府使李敬懋狀啓以爲本府禿城山城改築之役自去七月二十五日專委於本府中軍前府使李漢興及帶率軍官折衝閔光祿分牌董役本月十三日畢築塗灰二十日蓋甓完役所築體城女墻及沙汰補築處長廣把數後錄修啓所入役軍則本府束伍軍及各色牙兵七色軍合五千三十一名各一日赴役其外各色匠手及募軍等雇價與所入物力則本道巡營區劃錢二千兩總戎廳錢一千兩米一百石內支計放下後錢米實入之數修正成册送于本道巡營及總戎廳餘錢五百兩自歸巡營區劃中餘條當屬巡營而本城素無儲留錢布凡係不得不上煩朝家之大役外各樣小小修擧之費着手無處不滿千數之錢雖不足有無於城中而會錄本城逐年生殖以爲日後公役時一分補不足之資請令本道觀察使稟處監董中軍裨將及領役將吏依例後錄啓聞論賞一款令該曹稟處城周回一千四步內體城新築七百三十二步修築二百七十二步水門三處全數改築沙汰十二處合長一百一步廣一百八步擔石新築女城三百九堞全數新築蓋甓塗灰南將臺六間向內三尺移建改丹靑南門樓八間樑上塗灰門確金一箇新備西門樓八間修補蓋瓦北門左右改石築城門二隻新備東門左右改石築城門二隻新備門確金一箇新備○監董本府中軍前府使李漢興帶率軍官折衝閔光祿都領役本城將校折衝李廷殷色吏崔基祚一牌將本城將校折衝金天鎰色吏李茂大二牌將本城將校閑良李震馥色吏奇聖憲敎以城役之一新而告成於數朔之內極可幸也始役告由旣用古例完役亦當爲之令該曹卜日設行祭文亦當親撰獻官諸執事依初告由例監董中軍李漢興加資軍官及邑校賞加該吏帖加山城所重密通於園寢又是庚辰駐宿之所也將臺卽鎭南樓而昔年登臨之所也今聞修葺當製下碑文原任閣臣中左相書進事分付畿營狀請條件依施事回諭
정조 16년 · 강
命畿伯就水原府闕里舊址建一屋子以內閣妥安聖像同爲奉藏號曰闕里祠春秋行祀祀品略倣尼城闕里祠例守院齋生使孔氏世居是里者爲之
정조 16년 · 목
敎曰孔氏之東來首居於水原地載在邑乘日前令道臣圖上形便矣見之果然奇異有闕里之祠焉有銀杏之樹焉有世居之裔焉又於距闕里數十里地有新建影堂云文獻公宣諡之後朝家崇報於孔族者宜有拔例之擧令道伯就其闕里舊址建一屋子妥安聖像在內閣之本而影堂本奉來同藏號曰闕里祠祠扁當書下春秋降香祝於地方官行祀祀品略倣尼城闕里祠例務從精約如是定式之後所謂新建之影堂不過邑儒私設者且況藏本同奉則村石亦當移彼建此豈敢私享乎至於守院之齋生以世居是里之孔氏爲之他儒則無敢混處俾禁爭端以此傳敎書揭講堂建閣妥像日子以今月今年內令禮曹卜吉擧行仍令廟堂知委該道
정조 16년 · 강
命副司正金履載尙衣別提宋啓來司宰直長朴興緖等令該府拿問不參誓戒委折捧口招以聞尋命履載分揀吏曹參議申耆禁推
정조 16년 · 목
政院啓言去夜議政府受誓戒史官摘奸時齋郞副司正金履載捧狙官尙衣別提宋啓來七祀齋郞司宰直長朴興緖初不來參致闕擧案論其罪狀萬萬駭然所當重勘而本院請推之外無他可施之罰何以爲之乎敎以萬萬駭然而稱托與該曹未及知委委折竝令該府拿問捧口招以聞○敎曰誓戒執事擧案執頉中金履載聞是衆所共知實病朔書應製皆已許頉傳旨中分揀旣知其實病則不卽釐正以致不能備員吏曹參議申耆禁推
정조 16년 · 강
命領敦寧洪樂性移拜領中樞
정조 16년 · 목
敎曰政府久曠首席尙以爲泄泄況樞府乎老相閒養樞府勝於敦府領敦寧洪樂性移拜領中樞置處政事當日爲之
정조 16년 · 강
諭判府事金鍾秀
정조 16년 · 목
敎曰於焉之間卿之制事終訖以卿加人一等之行何以堪居昨於政目付西樞自此造朝在卽爲之▣▣玆遣史官先布至意須待吉朝安心肅命事傳諭于金判府事
정조 16년 · 강
召見藥院提調徐有隣刑曹判書沈頤之于重熙堂
정조 16년 · 강
分揀吏曹參議申耆禁推
정조 16년 · 목
政院啓言吏曹郞廳來言政事當日爲之事命下而判書李文源受由參判未差參議申耆方在禁推中不得擧行云何以爲之乎敎以雖以事勢之不諒處分而更思以今規避之習不可過責銓堂禁推分揀牌招開政
정조 16년 · 목
以鄭履玉申大龜爲掌令申大尹爲獻納李錫夏爲副校理李殷模爲修撰洪樂性單付領府事
정조 16년 · 강
承旨金翰東上疏還給仍命推考
정조 16년 · 목
疏略曰臣以畎畝之賤歷敡淸顯驟躋緋玉豈殿下則哲之明以臣爲有可取也特以臣嶺人也姑且優待臣以慰嶺中之望耳臣倖會承受以爲一己之私榮而反於嶺中人三十年明目張膽之大義理目見其隳亂而晦塞乃畏威戀榮囁嚅而不敢言則臣心之慚負姑舍是林嘲澗誚群起而交讁之臣安得不言哉臣於頃日筵退之後取見嶺査啓本則其所査勘大乖情實只以申旺李時白等分作首從罪魁寵仍卽白放彼寵輩特鄕曲醜類耳不料其氣熖聲威乃能自脫於按査之下也寵之爲寵纔二世耳陰投勢利之窟煽壞仁里之俗翕張機括嫁禍挑難其於善類若苗之有莠若粟之有粃小大戰戰罔不懼于非辜厥惟久矣戊申冬之拒逆恩敎者寵也己酉秋之構陷儒疏者寵也逮夫今夏十行批旨及前後下敎字字哀痛節節森嚴嶺中之垂黃頒白莫不扶杖聳聽而獨寵與厥醜黨公肆狼懟潛設綢繆密伺宣布之日顯縱無賴之輩登樓伐鼓無異接戰破銷蹴欌有若劫盜直驅義理邊人反揭逆賊之目是又寵前後肆毒之所不能辦也西澗院任及於賤流京洛逃身自沱周旋凶札之見執校僕之約束無非渠斷案而發縱指使之窩主待以高士脅從趨利之殘孼偏被刑配査庭此擧其於奉朝令施私德均無當矣蓋自近年以來官人之推沮士林若有私憾咸昌之事至今悸慓醴泉之人擧懷蕩析每一番恩數增一倍推抑故一鄕之人無不脅息重足未有安居樂生之念矣今於寵事又如是曲護全釋使一鄕人士不敢自是其秉執者抑何故也歲値饑荒固不可別遣按覈而亟令攸司逮致罪魁嚴査得情以絕梗化之本斷不可已苟聖明不於是嚴處則臣不敢束帶周行坐竊天祿又宜亟削臣職使臣歸與鄕黨父老杜門自靖益講義理之奧永斷榮塗之望不勝大願敎以職在通列有懷無隱別無涉禁之端況其疏語亦不指的深緊然安寵事則安寵事也毋論道査之十分稱當與否登諸章奏文字異於筵席奏對其爲瀆屑宜有警飭同副承旨金翰東推考原疏還給事實旣不相反則査啓近於習杖如是而豈可使無訟乎道伯之題於儒狀句語承宣旣云目覩則不可謂不審刑判適入侍使之關問如果然也道伯推考
정조 16년 · 강
持平朴吉源上疏賜批
정조 16년 · 목
疏略曰近日以來科場不嚴士趨漸壞淆薄之風轉輾益痼紛競之習矯捄無路至於向日楊抱科事而極矣蓋兩邑試取之命特出於慰悅之盛意則爲士者當感激特恩滌祛舊習而今乃不然奔走京鄕招挈朋儕謂之援兵而率入者反多於赴擧之人甚至入籍未準式之人濫竊科名事之駭痛莫此爲甚而此則大僚箚論之道臣査啓之已有收議拔榜之命臣不必更爲論列而收單不過千張入場殆近萬人許大廣庭難以容接云其爲攔入殆難勝數論以士習誠可寒心而亦莫非禁亂官不能嚴飭之罪臣謂當該禁亂官拿問重勘斷不可已也喉司之職惟在於出納命令夙夜惟勤而近因擧行之稽慢屢勤飭敎者其在惟允之道已爲駭然雖以今番諡望事言之旣有兩司諸臺先擧行後謝恩之命則本院所當不少遲緩趁卽擧行而追後兩諡望之批下在於夜漏未撤之際出付該曹乃在翌朝日高之後以致署坐之稽滯此雖緣院吏之掩置莫非承宣不能察飭之致臣謂伊日坐直承旨施以譴罷之典該吏移送法司照法重繩宜矣臣於治疏將上之際卽伏見鄭萬始配所草記判下者有不勝駭惋之至蓋飯果之禁出於省弊之盛念也渠以經幄之臣方帶從事之任而敢懷不滿之心肆發悖說於對衆之際者究厥心腸難逭軍律而至若南邑之貪饕比之前罪雖若薄過而懲貪之典治贓之律亦云不輕殿下之每每容忍雖出於藏藪之聖度固不免失刑之歸矣是以縱恣之習莫知懲畏以至有日前駭妄之擧論其前後負犯編配之律失之太寬而況南平善地也豈可以善地薄竄貸其死罪耶臣謂南平縣定配罪人鄭萬始姑先絕島安置以爲無嚴蔑法者之戒焉臣於此事竊有所憂慮者湖南道臣卽萬始之再從兄也貪婪不法之狀至入於繡啓則爲道臣者豈有不聞不知之理哉道臣之於萬始至親也上官也以公而言則啓聞論罪以罷其官可也以私而言則貽書致戒以戢其習可也而不此之爲一任其剝割之政者難免曲護之失臣謂湖南道臣鄭民始施以譴削之典宜矣批以楊抱科場之收券千張入場近萬事何其相反至此入門不過數百恢恢容旋於如斗庭除收券亦與入門相等則萬數云云浪傳之浪傳也論罪之請非所可論雖以許珩言之原居則分明故入於別件成册此非招挈援兵者矣承宣譴罷事觀於承宣疏還給傳敎可知其事實矣鄭萬始事已處分矣湖南道臣鄭民始譴削事除非大義義難自發況萬始決知非聽其戒戢者所請近於吹覓此等之習極爲未安矣
정조 16년 · 강
承旨徐榮輔上疏還給
정조 16년 · 목
疏略曰卽見持平朴吉源到院之疏則以日昨追後兩諡望頒布之遲滯有伊日承宣譴罷之請臣不勝瞿然慚恧之至伊時擧行之遲滯莫非臣不飭之失臣豈可諉罪於下吏而臺言之來不思所以自引乎玆陳短章徑出禁扃伏乞亟治臣罪以謝人言敎以近來徐榮輔之處義太酸諡號啓目之經宵後始下政院蓋因酬應之撤漏特命於啓目未到時不待啓下一邊擬入則啓目之日高後出給兩司署坐之所事勢固然臺臣譴罷之請未諳事實而然豈可以此深引乎此疏還給卽爲牌招入直
정조 16년 · 강
宣川府使李義弼上疏賜批命廟堂稟處
정조 16년 · 목
疏略曰宣川爲邑北當左峴之衝西控蠔港之要水陸關防旣緊且重故旣設防營又兼獨鎭者蓋以此也其所經務異於列邑惟當輕徭而養民揀簽而詰戎以爲素具於安閒之日得力於緩急之時而以今所見言之則有大異於施設本意者究厥弊源一則民戶漸縮也一則軍額無減也蓋民戶帳籍所付雖爲一萬一千餘戶實戶不過五千五百六十四戶此則籍總漸增實戶轉減之故也軍額則巡兵兩營所屬及防營獨鎭山城所屬諸色收布軍合爲九千九百三十三名以若戶數塡若軍窠則雖逐戶疤定猶患疊役況其五千五百六十四實戶之中又除雜頉則餘戶未滿四千今以四千之戶欲塡近萬之窠則民安得不困軍安得無闕乎故或一室之內四五父子俱有役名一人之身二三役錢率皆疊徵以至有簽黃徵白侵里分族之弊而重以近年以來饑癘荐酷流亡相續見戶倍縮疊役尤多故方其收布之際農穀傾於缾盎食鼎歸於場市飢寒痛苦終至流離之狀有不忍見夫團束軍兵乃所謂百日養之一日用之正兵脫有緩急則蹈鋒刃捨死生之痛姑無論已雖在平常無事之時冒風雪逢點裹餱糧赴操亦已偏苦則惟可撫循不宜徵斂故諸道各邑多不收布而本邑則特因民戶之鮮少軍額之夥多所謂團束軍二千二十六名皆兼納布之役其切骨之痛燃眉之急又甚於他軍故臣論報兩營權宜變通此輩所納身錢則移徵於雜頉無役之民以救其急然民數無加軍額不減則其於一邑無異破東而補西朝三而暮四故臣晝宵量度無他經畵惟以減軍額一款認爲今日之長策而兩營所屬旣難輕議獨鎭諸色亦無可減但於防營屬山城屬有可通變者蓋防營屬別武士一千六百中除立番減布軍八十二名實一千五百十六及山城入守軍三百合一千八百十八名每名所收身錢二兩爲三千六百三十六兩此爲防營獨鎭山城將士支放及諸般公下而其所贏餘卽貿銀留儲者也每年若無別下則其應下爲一千五百五十七兩餘錢爲二千七十九兩以此餘錢貿銀六百九十三兩零逐年添留以爲不虞之備故其留儲銀元記付爲二萬五千六百六十八兩八錢零而除備局巡營貸去條一萬一千三十七兩三錢零則時留爲一萬四千六百三十一兩五錢每年若無別下而如例貿留亦無貸去而竝爲封置則從前所留必不當止此日後所增又不知幾許當初施設之擧豈非經遠之慮而但人存政擧法久弊生故銀數別無增加軍額漸難塡充以臣愚見就此一千八百十八名中量減五百之數則錢數所縮不過一千逐年應下外所貿之銀乃爲三百五十九兩零其所添留比前雖減若無尾閭之泄但有漸積之數則歲月滋久所蓄自多而邊儲不至闕乏以所減之額充見縮之戶則黃白之冤族里之苦可以少紓而邊民不至流散一擧而軍民之瘼庶可少蘇此臣所謂減軍額而惟於防營山城有可通變者也然而廟議若以歲添邊儲一朝減數難之則又有一策可補元銀者無論本邑隣邑就還穀留庫條中限三千三百石從其願受分排加分以其耗條中年貿留則無縮銀之歎有減軍之喜於斯二者如蒙採納則方可議養民之方詰戎之政伏乞下詢廟堂特降處分俾此一境軍民得蒙懷保之澤千萬幸甚批以邊需雖重民弊如此則寧乏三百文銀貨若除五百名軍額戶無疊徵之丁爲宣民何幸如之也卽令廟堂詳考事實論理稟處
정조 16년 · 목
箚略曰臣自叨專對之任滿心惶懼而往役義重辭巽不得辭陛之日只隔數旬臣之父母丘墓在於長湍地距西程大路未滿一舍倘蒙恩許則可以歷省兼行焚黃而臣之本生父母之山乃仁川也此則勢將前期往省伏乞特賜數日恩由俾伸遠離之情批以卿其依所請往省歷省仍敎曰此批答遣史官傳諭給由馬澆奠床依例擧行忠僖公墓省掃澆奠床一體備給
정조 16년 · 강
副司直徐龍輔疏請出疆之前往省先壟賜例批許之
정조 16년 · 강
命嶺南沿邑外他各邑貢膳一體勿封以補賑需
정조 16년 · 목
慶尙監司鄭大容狀啓以爲本道尤甚邑及沿海邑所封朔膳物膳限麥秋勿封之意纔因備局啓下關知委各該邑而貢膳物種多在沿邑慶州昌原晉州蔚山金海寧海密陽東萊順興河東巨濟淸道草溪榮川興海梁山咸安昆陽盈德固城南海宜寧龍宮淸河鎭海知禮玄風長鬐靈山昌寧泗川機張熊川漆原迎日等邑所封旣令停減之後元定各種逐朔存減則間有全數闕封之朔雖是封進之朔餘數些略勢將以此分封於各殿而此係定例外改磨鍊有非臣營所敢擅便者存減數爻修成册上送于禮曹請令該曹劃卽稟旨磨鍊下送敎以何必較絜於存減乎沿邑所封自當停免他各邑應捧者亦勿封進以補賑資莫曰些略意在投醪此意知悉事回諭
정조 16년 · 강
推承旨朴祐源飭呈告捧入之規以申舊典
정조 16년 · 목
備邊司啓言朝臣呈告之規若値大祭與陵幸試士迫近之時則喉院之不敢捧入法例卽然今以朝紙所出見之呈告入徹者頗多冬享在近攝儀未下之前豈可不遵法典任自捧入乎當該承旨從重推考此後則申明古規之意請申飭政院允之
정조 16년 · 목
義禁府啓言尙衣別提宋啓來口招以爲誓戒進參時立於班末禮畢後卽爲退出故不知史官摘奸之來擧案不卽親呈致有此淑問之命惶懍震越不知所達云司宰直長朴興緖口招以爲眼病屢月幾至廢盲萬無供任之望故呈旬該曹矣昨日初昏差祭名帖始爲來到而以此病狀萬無進參之望名帖還送于吏曹以爲趁卽變通之道而終不頉給莫重誓戒竟犯不參之罪論其罪狀萬殞猶輕云旣有捧草供以入之命請上裁敎以宋啓來之參班與否監察問名拿囚捧招幷與監察不飭之罪論理議處朴興緖之實病有無卿等當目覩如果然矣以實病人臨時塡差委折刑判査問於享吏以其供招使卽送于卿府仍爲論理議處又啓言監察沈公著口招以爲昨夜誓戒時宋啓來之入來參班目見的實而禮畢後不呈擧案直爲出去身爲監察不善知委有此擧案闕漏之擧論其罪狀萬殞猶輕云請刑推得情敎以果見於班中云宋啓來來矣不禁其徑歸者沈公著公罪竝附過放送又啓言朴興緖之病重實狀臣等所目擊且見刑曹所送享吏供辭以爲誓戒隔夜成送名帖則以眼病苦重之說下隸來言而日勢已暮未及變通以致誓戒之闕參云此與無故不參有異合有分揀之道而臣府不敢擅便請上裁敎以分揀放送莫重差祭以衆所共知實病人苟差極爲駭然該堂推考該吏推治又啓言楊州牧使李敏采原情以爲輦路親試事體至重則身爲入門官矇不飭察使無錄名未準式之類有此攔入之弊莫非奉職無狀之致恭俟鈇鉞之誅云請議處允之又啓言李敏采不能飭察試場使未準式之類至有攔入之弊其不職之罪在所難免請以此照律敎以許珩之名旣在於別件成册中而道伯之査啓筵奏皆以原居分明爲說則稍異於攔入雖以嚴科場之意有所嚴處而姓名錄於別册以公罪勘放後草記
정조 16년 · 강
命能麼兒講四次居不人金志和越俸代決棍
정조 16년 · 목
兵曹啓言去秋三朔能麼兒考講時都總都事李鴻德等一次不通都總經歷李雲祐等二次不通訓鍊主簿李偃三次不通李雲祐等請依定式竝從重推考都總都事金志和四次不通亦依定式越俸一等允之敎以越俸代決棍五度
정조 16년 · 강
命再明日次對進定於明日
정조 16년 · 목
敎曰有詢問事再明日次對進定於明日正使及譯院提調同爲入侍
정조 16년 · 강
義禁府以鄭萬始配所更定南平縣啓允之
정조 16년 · 목
㬦不爲仕進政院請牌招允之㬦違牌政院捧入罷職傳旨敎以只推待開門牌招
정조 16년 · 강
召見大臣備堂藥院提調及冬至正使司譯提調于熙政堂罷備堂徐有隣職遞大司諫李集斗及承旨尹履相推承旨金翰東校理金熙朝修撰金達淳禁推唐錢貿來便否令譯院及使行往復廟堂指一草記
정조 16년 · 강
推掌令鄭履玉遞持平朴吉源
정조 16년 · 목
承旨金翰東啓言掌令鄭履玉傳啓承批之時不爲起伏大是做錯請推考從之履玉避嫌敎以勿辭亦勿退待○持平朴吉源避嫌以爲臣以目下數事有所論列及承聖批誨責備至而至於湖南道臣論勘事至有極爲未安之敎臣滿心慚恧無地自容夫道臣之容護至親掩覆贓吏者雖出不忍摘發之心實非以公蔑私之義按藩之臣論罷至親之作宰者亦或有之臣之本意欲以古人奉公之道責之豈敢爲一毫吹覓之論以傷淸朝忠厚之風哉此莫非臣誠意淺薄未敢孚格之致以此情踪其何敢晏然於臺次乎請命遞斥敎以依啓
정조 16년 · 강
判府事吳載純等聯疏還給仍罷載純職重推諸備堂遞承旨金翰東判府事吳載純漢城判尹金文淳禮曹判書鄭好仁行副司直金尙集兵曹判書李秉模刑曹判書沈頤之戶曹判書趙鼎鎭訓鍊都正趙心泰行副司直李邦一徐有大李漢豊
정조 16년 · 목
疏略曰臣等俄於筵席目見義理晦塞懲討蕩然大臣至以尹永僖則曾以驥顯事陳疏被譴初不爲慮等說無難陳達顯有愛惜之意終無一言及於懲討噫嘻此何事也自古梟獍之徒情態陰秘固非常情所可測度而至若永僖顯護驥顯之逆陰扶驥顯之子肆然越講腸肚相連而諉之以懲討驥顯欲置之淸脫之科則天下寧有是也大臣之論如此故如朴奎淳者右袒逆孼肆發愛護之說於喉院公坐轉相陷溺之憂不知稅駕於何地臣等用是憂憤自不覺迭陳爲大臣慨歎之意而忱誠未格至使首陳之重臣獨被譴罷臣等豈可晏然苟逭以壞大防乎伏乞聖明亟加處分俾免罪同罰異焉敎以不唯涉禁同被之請亦甚屑越豈可還令持去而止首堂吳載純罷職諸堂從重推考捧納承旨遞差承旨前望單子入之待下批牌招察任
정조 16년 · 강
以李益運金孝建爲承旨前望也
정조 16년 · 강
命壯營兵房兼察守禦使
정조 16년 · 목
政院啓言守禦使吳載純罷職事命下矣將兵之任不可無一刻總察之人何以爲之乎敎以壯勇營兵房兼察牌招聽傳敎
정조 16년 · 강
判府事金鍾秀家傳諭記注官安經心進書啓
정조 16년 · 목
書啓以爲臣敬奉聖敎傳諭于楊州靑龍洞判中樞府事金鍾秀所住處則以爲臣縷命未絕喪制奄畢官銜如舊別諭踵下感激推割但有血淚竊伏念夏秋來別諭之下輒命臣附奏於王人之回第以凶服中文字之上塵崇嚴終有所不敢者一不得承命以至于今則狗馬賤疾自知命迫朝暮萬一未吉祭而先朝露則臣之目將不瞑於泉下到此地頭臣何忍更事遲延也哉噫臣之蒙被惡名求死不死于今百二十有餘日嚮非日月以照燭之天地以容覆之則臣之族已赤矣前後丁寧惻怛之敎其於伸雪辨析之方靡不用極殆無異慈母之拯赤子於方溺假令臣自爲之辭蔑以加此臣雖無狀豈敢懷更煩鳴暴之念而唯是星漢與九宗子之究問行査卽發告人與被告人之一辭上請者也人言之虛實臣身之生死皆決於此此事査而有實則臣當卽地就刑査而無實則臣當復起爲人倘或漫漶掩覆仍不成一番行査則人言之虛實長在未結末中臣之未死餘日將一向宛轉於逆與未逆之間人形而不廁人類未死而無異已死終無以擧顏於天日之下似此事理豈有難曉而環顧朝廷誰肯爲臣言者則臣不自言雖更涉歷年歲生當爲抱冤飮恨之人死亦作抱冤飮恨之鬼倘無聖慈惻然亟命行査勘斷虛實則其大有關係於國家刑政非細事也是豈獨螻蟻賤臣之私幸也哉臣之晝而忘飧夜而忘寢歔欷涕泣攢手祝天百數十日如一日者唯此事而已噫嘻痛矣星九凶逆實是有君臣以來所未聞覩凡具彝性者孰不欲食內寢皮而臣獨被拫窩之惡名當此聖明之世長作無告之民跼高蹐厚此何人哉至若言者第二疏之留中不下尤爲臣䵝昧難明之端而行査命下逆案究竟則原疏之頒降特次第事耳臣猥不敢爲一時上請計瞻望京闕神魂飛越云矣
정조 16년 · 목
義禁府啓言李敏采公罪勘放事命下矣依律文以公罪杖一百請收贖允之敎以如有公議各減一等該府又以李敏采功減一等杖九十收贖啓○敎以時囚罪人宋俊載分揀放送
정조 16년 · 강
以李▣爲藥院提調前望也
정조 16년 · 강
左議政蔡濟恭初度呈辭賜不允批答
정조 16년 · 목
副修撰尹致性製進曰巽牘初上卿何過辭至斯渙諭由中予實欲捨不得無或邁邁有此諄諄惟卿五載獨賢八耋左揆自先朝受知之日歷遍外內之華逮寡人注意之辰特處輔相之重登筵則言無不盡一片苦忱臥閤而謨悉以諮千犬黃髮何近日人言之不諒致大臣私義之難安惟昔人無卞之規休量可見於前後顧爰初持簡之意眷毗豈替於始終豈以予寡躬禮使之誠便卽許副若論古大臣盡瘁之道未宜自輕於戲機務多曠政屬求助之辰去就有關毋思釋負之計須體至意亟斷來章所辭宜不允
정조 16년 · 강
工曹判書鄭昌順上疏命施不敍之典
정조 16년 · 목
疏略曰臣於數昨筵退之後猝患腰脅牽痛之症落席叫苦賓對有命未免懸病病裏惶隕方自悚息卽接爛報有兩重臣譴罷之命筵席旣秘原疏未頒莫知事實心切訝惑卽因道路之傳略聞事端所發則驥僖兩賊異身同腸而今因相臣獎詡之言乃有諸臣糾正之論云噫懲討大義隄防攸關而敢引參箚之末議圖掩黨逆之凶跡肅肅香案之前巍巍廊巖之上有此反常之論暗售嘗試之計則此不但從前營護從姪之私而己有將角勝公議力戰義理聲氣之所及威勢之所驅致使半國衿紳相率入於顚倒忠逆之科其爲世道之害誠非細憂誰秉國成乃至於斯惟彼諸宰耳聽悖論同聲致討忠憤所激常情攸同則有何可罪之端哉臣於日前適逢重臣於藥院公座仍以近日事相對憂慨今臣身有病故雖未登筵其心則同今於諸臣被罪之後何可以獨逭爲幸不爲之一言也哉臣於年來年衰病痼凡於朝政初無參聞至於懲討一事有難終默日見處分之失當不勝憂慮之弸中終宵繞壁强疾治疏竊附匡救之義略效無隱之忱伏乞聖明亟收兩重臣譴罷之命仍正賊僖當施之律嚴斥右袒之徒明示忠逆之分敎以以重臣論大臣敢如是乎全篇首尾逐句逐行無非論斷左相之說太無顧藉豈可比於昨筵一二備堂筵奏乎體統所在萬萬寒心行工曹判書鄭昌順亟施不敍之典
정조 16년 · 강
判尹金文淳上疏賜例批尋命獻官改付標望筒勿施
정조 16년 · 목
疏略曰臣於昨日筵席略陳憂憤之忱而幸逭於重臣譴罷之際退與諸備堂聯進同罪之章而畢竟疏頭又被譴罷則臣是兩遭譴罷中人耳官職去就初非可論而見差宗廟享官肄儀在明揆以廉防進身無路且臣素患痰癖之症又添毒感以情以病萬無駿奔之望伏願聖明俯賜鑑諒先卽變通於享官仍降威罰以爲自靖之地千萬幸甚批以疏辭許令該曹付標○敎曰莫重祀典豈敢言私乎更思不可例批獻官改付標望筒勿施使之淸齋參班
정조 16년 · 강
承旨李益運上疏命遞差
정조 16년 · 목
疏略曰臣之素所秉執惟在於嚴懲討以嚴隄防苟或見怪鬼之輩陰護亂賊顧戀凶孼者則鸇逐之誠有倍他人噫彼驥顯是何等凶逆而聲討不嚴義理日晦黨惡之類孼芽其間此所以今日在廷之臣明日張膽至死而不知止者也雖以向日聯疏事言之共憤之忱若浼之義臣與彼兩承宣豈或異同而只緣臣誠信未孚言議之際不使與聞自顧疲劣繼之以慨然況臺疏論列以僚議携貳至請譴削雖其事實或未見諒而臣心愧恧當復如何銀臺騎省除旨聯翩而屢犯違傲屛息訟愆之中復叨近密庚牌儼臨惝怳感激宜卽叨謝而前後之職名旣同難冒之私義依舊伏乞聖慈亟削臣所叨之職仍治臣逋慢之罪敎以申驥顯之名獨非禁令乎只知尹永禧三字爲禁令乎況黨惡之類孼芽其間爲說者語甚䵝䵢有若無限包括者然此豈如是之說以此以彼俱有涉禁之罪同副承旨李益運遞差
정조 16년 · 강
大司憲鄭存中上疏賜批
정조 16년 · 목
疏略曰昨伏見爛報所出則諫長特遞重臣譴罷委折莫詳訝欝方甚俄又伏聞聯章諸臣罷其疏頭幷推隨參備堂嗚呼仁天之怒本不竟日而今殿下處分之頻復若是者實緣盈庭之言矣惟彼言者採陳國人之論欲捄過中之擧而徒以聖心之有激未見翕受之美言出匡救則疑以黨比誠附繳旨則命以枷囚摧折之不足繼之以竄逐設爲禁令不得開口平日倚毗之崇品宰執不察忠愛之悃少無饒假之意致使四聰莫達群情抑塞此豈憂明憂治之愚所嘗慮到也哉伏乞聖上體大禹拜言之規勉橫渠忍性之工章奏設禁亟令反汗以言獲罪之諸臣一幷蕩滌焉臣於日前猥陳愚見冀收成命而連爲喉司之見却未蒙睿覽之仰塵夫弛禁之請大小同情則獨於惟允之地一味阻搪者果何意耶臣竊爲之慨然也見今朝象波蕩臣民憂遑臣拊心悼歎忍住不得渾忘情病之難强反效言官之論事古所稱不識人間恥者正臣之謂也伏願聖明亟命攸司斥退臣身刊拔臣名以爲冒嫌言事者之戒焉批以勿煩卿其勿辭行公
정조 16년 · 강
副修撰尹致性疏陳母病經出持平朴孝成疏陳母病徑尋鄕路幷賜例批
정조 16년 · 목
玉堂番次苟簡故有是命
정조 16년 · 강
命時囚韓致應分揀放送
정조 16년 · 강
命湖南災結依狀請加劃
정조 16년 · 목
該監司鄭民始狀啓以爲本道畓總十四萬五千一百七十一結六十九負六束內今年未移晩移覆沙水沈蟲損風損海溢等各樣災爲一萬七千六百十四結七負一束成川浦落等永災爲八百八十七結十八負七束丙午以後年例狀聞許頉舊初不爲一千三百十九結八十四負三束而前者到付備邊司關內風水所損田與畓奚間而給災止於畓而已田則以其再收之故初不論焉其中若有永無形址全不掛鎌者則業困之民不亦可矜乎此所以聖念憧憧恐或有白徵之弊者雖然旱田給災於古無之決不可創開以貽無窮之弊道臣善爲闊狹於其間不立無前之災名專恤一夫之不獲事爲飭矣旱田之川浦覆沙者則例入應頉之中而其他被損者如欲不立災名從便闊狹則勢將於畓結中移施而畓結移施係是擅分法禁至嚴則有非道臣之所敢爲者事目判付中旣奉綿災之下敎綿田給災已例亦多而本道綿田擧多麰麥之挾種雜穀之和種綿花雖無可收雜種間有食實折此補彼不可全然歸之於白徵其中全耕而全災者另加査究其數爲九百四十五結五十五負九束統計諸般災總都數爲二萬七百六十六結六十六負以此較量於地部劃下六千五百八十七結則不足爲一萬四千一百七十九結六十六負請令廟堂稟旨加劃敎以依狀請施行事回諭
정조 16년 · 강
命淮陽府使鄭景祚待捧糴拿處
정조 16년 · 목
江原監司尹師國狀啓以爲杆城流戶及他官民戶幷五十八戶來接形止去七月已爲馳啓而自七月至八月還接新接者又爲四十二戶取考該邑民總則癸卯式爲二千三百十六戶壬子式爲二千二十二戶今正月以後還集合爲一百戶則比癸卯所減猶爲一百九十四戶而懷保之恩洋溢遠近且該郡穡事又幸免歉此後想多有聞風來接者淮陽增戶事昨日伏奉備局關文而六十年內萬餘戶減縮聞不勝驚怪且淮陽雖云大邑旣是深峽則自前似無萬餘戶之理故考見該府二去庚戌戶總則只爲三千六百七戶今式戶總則爲四千二百二十一戶比庚戌加爲六百十四戶則今此減縮云者誠未知其故方關問邑倅流戶未還者則俾卽講究招集之策困結白徵者則亦爲爛商蘇弊之道出意見先使一一論報守令中不堪任者當此災歲何顧迎送之弊乎第觀來頭隨卽狀聞計料敎以向筵見淮陽倅鄭景祚問本邑民事仍及戶總則對以六十年前萬餘戶今爲數千戶故別諭于卿使卽留意招徠矣觀此回狀其說相反至以謂昔之三千餘戶今爲四千餘戶比昔所加至於六百餘戶云豈近來虛戶增籍而然乎抑數月之內還接若是夥然而然乎由前由後該倅奏對之爽實無以逃其罪該府使鄭景祚令該府拿問處之糴政方張待封倉捧傳旨其委折先爲査實狀聞事回諭
정조 16년 · 강
命都總管李聖圭副總管曺允大兵曹參知兪漢謨遞差該所衛將部將拿處總郞嚴棍當該軍士令攸司嚴繩
정조 16년 · 목
兵曹啓言昨夜建陽門傳漏三更三點誤以四點傳呼今日査問則軍士一名昨夕出去門外未及還入致有闕額誤呼之事云總府入直堂郞不能檢飭之罪在所難免請從重推考該所衛將部將令該府拿處當該軍士亦令攸司嚴繩允之敎曰每番草記極爲駭然入直堂上幷遞差總郞令兵判嚴棍懲勵
정조 16년 · 강
命唐錢請貿咨文付送於冬至使行
정조 16년 · 목
司譯院啓言唐錢貿來往復廟堂及該院提擧指一草記事命下矣依下敎往復則皆以爲便好而遍問於諸譯輩亦以爲至當云趁今冬至使行入送咨文待準請許令貿來而使行行期已迫請令承文院撰出咨文及期付送敎曰古人之言曰天下事有三四分之利可爲矣六七分之利大好至於此事之民國利害固難明知此所以初欲廣詢後決之者觀此草記僉議如是詢同試之亦可依草記爲之而咨文賚去之後惟在使行之觀勢周章亦以此意知悉○咨文伏以小邦偏蒙皇慈柔遠之澤浩如天大字小之仁藹若春噓無微不燭無願不遂環東土數千里草木昆蟲咸囿生成陶鑄之內當職夙夜感戴窹寐頌祝不知所以圖報其萬一此實諸大人之所鑑諒也今有一國臣庶區區切至之願而徒懷嚴畏不思轉聞之道則是皇上視同內藩而小邦猶有自阻之心也豈其可乎哉蓋此錢幣之爲物自是天下泉流之貨而其制則揭以年號其義則著於通寶凡在奉正朔執壤儀之倫者固宜遍蒙厚生之利益奏懋遷之效況念小邦韋廁歲貢之列民生日用皆資上國通其有無罔遺巨細以至服飾器物藥餌畜產許以關市換以土宜無不旁達而畢臻獨此錢貨之尙未通行於車書混一之世者不但小邦之向隅豈非昭代之闕典乎且夫銀貨之於錢幣彼此輕重不啻相懸而銀貨無滯於交易錢幣猶阻於流行賤价朝京之時雖有通用之例只行於在途留館之日莫需於出關歸國之後乃以均被雨露之地若有皇服內外之限一國臣庶用是爲欝咸願聞于皇上行之國中當職竊伏惟我皇上撫三五郅隆之治膺億萬熙洽之運六府孔修九敍惟歌其於阜財利用之方莫不體物之情順民之志薄海蒼生旣庶旣富倘徹小邦之輿情庶垂一視之洪恩而然猶猥越是懼不敢另具奏本玆因年貢之行附陳事情仰冀諸大人善賜恕察卽爲導達每於使价之回隨其多少換貿錢貨許令小邦永作恒例則小邦臣庶互資而交須安生而樂業孰敢不歡欣鼓舞感結銘鏤頌帝力於無疆也內閣知製敎南公轍製進
정조 16년 · 강
遞承旨徐榮輔以申獻朝代之前望也尋遞命仍任戶曹參議
정조 16년 · 목
敎曰承旨申獻朝聞是薦俎官實差云戶議仍任與未差之代前望單子入之待下批牌招察任
정조 16년 · 강
以申耆洪義榮爲承旨前望也
정조 16년 · 강
左議政蔡濟恭再度呈辭賜不允批答
정조 16년 · 목
知製敎朴長卨製進曰溫諭旣布佇卿心之亟回懇單繼尋胡予意之莫體此豈情病之可引庸副倚比田之深隆惟卿受知先朝圖報今日責飾明時之化始處奎閣淸班渙釋旣往所遭終膺台席寵命志氣强旺予則專委以老成言議參差人或不諒其本意討亂賊闢邪學要使大義理闡明進君子退小人幾戒一私字克祛夫何大論方張之日致煩老臣休退之章雖大小協力而交修猶懼不濟況僚相虛席而久曠疇克庶匡顧惟廟務之正殷不宜台輔之求退輔相百責攸萃去就豈輕君臣一體相須情志貴協於戲伊美疹自可勿藥宜念鞠躬之誠在今時寧容丐閒休煩奉身之請須體至意亟改初心所辭宜不允
정조 16년 · 강
召見判府事朴宗岳于誠正閣
정조 16년 · 목
以省壟辭陛也○宗岳啓言今此使行雖是無事之時而其在重使事之道不可不另擇象胥首譯洪命復請帶去從之
정조 16년 · 강
命初四日次對入侍備堂武將外竝減下飭兵曹判書李秉模總郞決棍斯速擧行
정조 16년 · 목
總府郞決棍有命而秉模謂有身病不卽擧行政院啓請推考敎以紀律所關之事焉敢若此乎戶判之昨日歲幣封裹稱病亦必以此事日前入侍備堂武將外一竝減下此啓辭勿施嚴飭斯速擧行
정조 16년 · 강
兵曹判書李秉模陳疏命罷其職
정조 16년 · 목
疏略曰臣昨奉總郞棍治之命而情病俱苦不敢擧行以至經宿卽又見政院啓辭批旨有日前入侍備堂武將外一竝減下嚴飭擧行之命臣聞命惶懍不知攸措噫國之安危係於大臣而私護戚黨圖掩凶跡必欲斁絕義理壞敗隄防而後已在筵諸臣之不勝忠憤齊聲共討者非昧體統而然誠以懲討爲重則體統反輕故也首陳之備堂疏頭之重臣本無彼此區別之可言而臣始旣苟逭今又以備堂之減下作爲進身之端揚揚行公於本職則輿儓之賤亦將以爲何如也抑臣之所大憂則有之大臣者百僚八方之所具瞻也大臣非其罪而朝廷之所以攻之者不以其道則薄罷之典失之太冤大臣有罪而一任其强梁無禮如彼則是將國可以爲國乎今日之事必當居一於此而殿下不此之思惟恐其去堂堂掌誥之地又從以許以苦忱視若賢邪進退之幾此臣所以繞壁徊徨重爲之凜然也如臣淟劣雖有百輩本無足輕重於世惟有縮伏俟勘自靖面前之義而已尙何足言哉紀律所關義不敢唐突至此而廉防至嚴決難放倒玆敢冒死仰籲伏乞聖明亟命鐫削臣職名使成命無滯私義粗伸敎曰備堂減下則廉隅已伸至於總郞決棍事屬紀律豈敢更爲辭疏致煩酬應已自日前筵中陛下之前尙如此之說深以爲非之況處義之屑越乎兵曹判書李秉模罷職
정조 16년 · 강
特推黃海監司李敬一仍命狀啓還下送使之改修正上送
정조 16년 · 목
因該監司安岳郡改量田令廟堂稟旨分付狀啓敎曰旣有申飭爲之之敎旋有從便闊狹之命則依他道例只以邑弊民情之如此擧行形止枚擧狀聞可也豈可煩請稟處乎道臣推考狀啓還下送使之改修正上送
정조 16년 · 강
司直李義鳳上疏賜批罷其職
정조 16년 · 목
疏略曰臣昨伏見江原監司尹師國處回諭下者以淮陽府戶數爽實事有該府使鄭景祚拿處之命旋有査聞之敎此實臣以承旨入侍時因該倅言端臣所陳達者若論爽實之罪實在臣身第念其間委折以臣新經該倅之故猶有所詳悉者今此道臣回啓則似據昨年該邑所磨勘戶數而爲說者昔之萬戶今爲數千非但一邑之所共知前後戶總昭然具在寧或有加減於其間哉今者緣臣之故該倅替當其罪此臣心之所不安者伏乞亟賜處分以警妄言者之罪重臣鄭昌順之疏語嚴於懲討實出一國之公論而不惟不從復有不敍之命言而是也蒭蕘必擇豈可以重臣大臣有所軒輕於其間哉噫彼二賊凶肚逆腸綢繆相連逆竪之負犯關係何如而乃敢締結其父子掌試投疏難掩其情跡妖煥之凶疏指意叵測而乃敢自許以死友設鞫得情夬施當律斷不可已者而王章失宜賞罰倒置至於大僚營護之說旣出於筵席則無論措辭之輕重嘗試之目烏得免乎惟此懲討之擧臣豈敢後人哉特以僻居江上而筵席語秘未聞委折且忠逆之分生死攸關率爾論人有若呈課者此非事君以直之義故待其情節之彰露然後乃敢論斷此臣平日之區區迷執今也不惟諸大夫言之雖在外百僚莫不聞之而駭惋則雖曰一重臣之疏此豈非一國之公論乎側聽累日譴罷自如臣竊憂之而冒萬死瀝血匡救焉仍念臣前日喉院徑出之疏事係蒼黃伊時事情猶有未盡仰徹者臣於誕日入侍時伏聞懇懇之聖敎以爲膈氣往來有妨保嗇玉色愀然臣旣退之後焦迫徊徨達宵耿耿者數日于玆適於此際同僚以朴奎淳事有聯疏而只爲引咎者此也畢竟以此見斥於臺疏臣固知罪矣至於凶賊之諫職特除尤是萬萬無前之過擧臣於是乎不勝愕貽雖欲覆逆爭執而臣職已遞其道末由憂慨交中隱忍至今大義所關人所共討故玆敢越職言事伏願先治臣越位之罪亟收重臣不敍之命仍正亂賊當施之律嚴斥黨與營護之罪明示好惡以嚴懲討敎曰似此之習心常非之爾則亟施罷職之典
정조 16년 · 목
疏略曰卽接秋曹移牒則本道誕日方物過期呈進云臣以近侍之蹤守在外藩當此擧國歡慶之日北望雲天戀結倍切可以自致情禮少伸寸忱者惟在於例獻之土宜躬自監封另飭陪持前期封發日俟回音今因陪持之無狀敢緣微事致誤貢期莫非臣誠敬不能動人威令不能束下乃有此前所未有之事論其辜負合被大何伏乞亟降威罰以爲藩臣溺職之戒焉敎曰該吏事不必深引厥事姑舍是近有臺參聞之乎卿其勿辭察任
정조 16년 · 강
左議政蔡濟恭三度呈辭賜不允批答
정조 16년 · 목
校理金熙朝製進曰渙諭再宣嗟予意之已罄巽章三徹慨卿心之未回須體心腹之敷勉膺股肱之托惟卿官居鼎鼐壽至頤期縻奎閣之華銜式追先大王眷遇之念畀台席之重任蓋緣予小子平蕩之治責之霖雨之功有向日臨法殿之諭咏以風雲之契侈去年頒御詩之榮不意黃扉注意之辰乃有綠野丐閒之請雖大論之方起實欲與卿共之異小官之自輕奈何捨我去也於戲若古人鞫躬之誠允宜加勉顧今日乞身之請寧容曲循須體至意亟斷來章所辭宜不允
정조 16년 · 강
吏曹判書李文源上疏施削職之典尋命放黜鄕里焚其疏